gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl gu gu gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
જુઓ કેવી છે સલમાનની ફિલ્મ પ્રેમ રતન ધન પાયો
You need an iframes capable browser to view this content.
ફિલ્મ-રિવ્યુ : પ્રેમ રતન ધન પાયો.... : ટ્રેડિશન વાપસ આ ગયો, ક્યુટથી લઈને ક્લિશે, બોરિંગથી બ્યુટિફુલ, લાંબીથી લઈને લવલી જેવા વિરોધાભાસી પ્રતિભાવો વચ્ચે સલમાન પ્લસ સૂરજ બડજાત્યાની આ ફિલ્મ ટિપિકલ નાઇન્ટીઝના દાયકાની ટાઇમટ્રાવેલ કરાવે છે
અલ્યા એ, ઊઠ. ફિલ્મ પૂરી.
હેં? હાશ. ફાઇનલી પતી. આટલી લાંબી ત્રણ કલાકની ફિલ્મ તે કંઈ હોતી હશે? આ હું સવારે દાઢી કરીને આવેલો ને પાછી વધી ગઈ.
પત્યું. પાછો તારી અંદરનો ક્રિટિક જાગી ગયો. એલા, સલમાનભાઈ ‘કિક’માં જ કહી ચૂક્યા છે તેમ તે અને તેમની ફિલ્મો દિલમાં આવે છે, સમજમાં નહીં. તો શું કામ તારું દિમાગ વાપરે છે અને દુ:ખી થાય છે? આ જે લોકો સો-બસો કરોડનો બિઝનેસ કરાવે છે તેમને તો કોઈ પ્રૉબ્લેમ થતો નથી, તને જ બધાં ગૂમડાં થયા કરે છે.
આપણે બેસતા વર્ષની સવારે બસો રૂપિયા ખર્ચીને ગયા હોઈએ તો કકળાટ કરવાનો અધિકાર ખરો કે નહીં? તું મને એમ કહે કે આ કયા જમાનાની સ્ટોરી છે? રાજા-રજવાડાં ગયાં, પણ આ લોકો હજી રાજ્યાભિષેક ને પ્રજા ને એવું બધું રમે છે. એક બાજુ આઇફોન૬ વાપરે ને બીજી બાજુ રાજગાદી માટે ભાઈઓ
(સલમાન-નીલ નીતિન મુકેશ) કપાઈ મરે. ઘવાયેલા યુવરાજ વિજય સિંહ (સલમાન)ની જગ્યાએ રમતાં-રમતાં બીજો ડિટ્ટો ડુપ્લિકેટ પ્રેમ દિલવાલે (બીજો સલમાન) મળી જાય અને મૂળ યુવરાજની જગ્યાએ ગોઠવાઈ જાય. કટપ્પા જેવો વફાદાર દીવાન (અનુપમ ખેર) આખી બાજી સંભાળી લે. યુવરાજની મંગેતર મૈથિલી (સોનમ કપૂર)ને નિરાંતે પટાવ્યા પછી અચાનક તેને બ્રહ્મજ્ઞાન થાય કે અલ્ટિમેટલી આ તો રાજકુંવરી છે, આપણે તો તેમને દૂરથી જ ખમ્મા ઘણી કહેવાનું હોય. સતત છણકા કર્યે રાખતી બે સાવકી બહેનો (સ્વરા ભાસ્કર અને આશિકા ભાટિયા) સાથે પેલો યુવરાજ આટલાં વર્ષોમાં જે બુચ્ચા ન કરી શક્યો એ આ પ્રેમે ફેવિક્વિકની સ્ટાઇલમાં ચુટકી મેં કરી આપ્યું? શું ફેંકમફેંક છે, યાર?
જો, એક વાત તો સાચી કે ફિલ્મનું રાઇટિંગ તદ્દન જુનવાણી, ઉપરછલ્લું અને બાળફિલ્મ જેવું છે. હીરો, વિલન, સેવક, મિત્ર, સગાં વગેરે બધાં જ ટિપિકલ કૅરિકેચરિશ છે. ઍક્ચ્યુઅલી તો આ ફિલ્મની ગંગોત્રી ૧૨૦ વર્ષ પહેલાં લખાયેલી બ્રિટિશ રાઇટર ઍન્થની હોપની નવલકથા પ્રિઝનર ઑફ ઝેન્ડામાંથી નીકળે છે.
સહી પકડે હૈ, લડ્ડ કે ભૈયા. ખાલી વાર્તા જ નહીં, આમાં તો નડિયાદી ભૂસાની જેમ અહીંતહીંથી જ બધું ભેગું કર્યું છે. જો વાર્તાનું તો તેં કહ્યું. એ ઉપરાંત ‘હમ દિલ દે ચુકે સનમ’ના અક્ષરોની સ્ટાઇલ, સલમાનની ઐશ્વર્યાને પ્રેમ કરવાની સ્ટાઇલ, ‘ખૂબસૂરત’ની સોનમનું મહારાણી ગાયત્રી દેવી વર્ઝન, ‘બાહુબલી’નો ટકલુ કટપ્પા માઇનસ તલવાર, ‘તનુ વેડ્સ મનુ રિટન્સર્‍’નો હીરોનો દોસ્તાર દીપક ડોબ્રિયાલ અને અબોવ ઑલ ‘બજરંગી ભાઈજાન’નો નેકદિલ સલમાન. ફરક માત્ર એટલો છે કે અહીં તે હનુમાનભક્ત નહીં બલકે હનુમાન જેમના ભક્ત છે એ શ્રીરામનો ભક્ત બન્યો છે. ઈવન ક્લાઇમૅક્સમાં અરીસાવાળો સીન તો ડિટ્ટો બ્રુસ લીના ‘એન્ટર ધ ડ્રૅગન’ની યાદ અપાવે છે.
ભાવનાઓં કો સમઝો, બાંગડુ. આ ફિલ્મ પાછળ સૂરજ બડજાત્યાનો ઇરાદો સાફ દેખાઈ આવે છે. શરૂઆતમાં જ સલમાનના મોઢે ડાયલૉગ મુકાયો છે કે તમને પરંપરાઓ, રીતિ-રિવાજ, સંસ્કાર મજાક લાગે છે? સૂરજ બડજાત્યા યંગસ્ટર્સને આપણા કલ્ચરનો આયનો ધરવા માગતા હોય એવું લાગે છે. એક પૅટર્ન જો. ‘મૈંને પ્યાર કિયા’માં ફ્રેન્ડશિપ, ‘હમ આપકે હૈં કૌન..!’ અને ‘હમ સાથ સાથ હૈં’માં પરિવાર તથા માતા-પિતા, ‘મૈં પ્રેમ કી દીવાની હૂં’માં બાપ-દીકરી, ‘વિવાહ’માં પતિ-પત્ની અને હવે ‘પ્રેમ રતન...’માં તેમણે ભાઈ-બહેનો વચ્ચેના રિલેશનની વાત કરી છે. એટલે તેમની ટ્રીટમેન્ટ ભલે ગમે તેટલી જુનવાણી લાગતી હોય, પરંતુ તેમનો એજન્ડા એકદમ ક્લિયર છે. ફિલ્મમાં ભલે આલોક નાથ ન હોય, પણ છે એકદમ સંસ્કારી ફિલ્મ. ટ્રીટમેન્ટ ભલે જુનવાણી લાગે; પણ આપણી સંસ્કૃતિ, વૅલ્યુઝ ક્યારેય આઉટડેટેડ થતી નથી.
હા રે હા, આમાં તો બધું એટલુંબધું ગળચટું છે કે ઍન્ટિ-સ્મોકિંગની જેમ ઍન્ટિ- ડાયાબિટીઝની ચેતવણી મુકાવી જોઈએ કે ભઈ આ ફિલ્મ જોવાથી તમારું શુગર-લેવલ વધી શકે છે. જોકે તારી વાતને ઓર ફાઇન ટ્યુન કરીને જોઈએ તો લાગે છે કે સ્થૂળ રીતે ફિલ્મમાં ભલે સલમાનનો ડબલ રોલ રહ્યો, પરંતુ પ્રેમ એ પ્રિન્સ સલમાનનો ઑલ્ટર ઈગો છે. પ્રિન્સના સ્વભાવની તમામ મર્યાદાઓ પ્રેમ પૂરી કરે છે.
વાહ, આજ તો તારી અંદરનો ક્રિટિક પૂરેપૂરો ચગ્યો છેને કંઈ.
પણ યાર, આ ફિલ્મમાં બધા એટલીબધી વાર દિલવાલે-દિલવાલે બોલે છે કે શાહરુખની ‘દિલવાલે’નું પ્રમોશન કરતા હોય એવું લાગે છે. પ્રમોશન પરથી યાદ આવ્યું, રાજશ્રી જેવા મોટા બૅનરને પણ હલ્દીરામ અને ક્રોમાની જાહેરખબરો લેવા માટે ફિલ્મમાં સ્પેશ્યલ સીન નાખવા પડે?
હવે બાકીની ભડાસ પણ કાઢી જ નાખ નહીંતર તને સપરમા દહાડે એસિડિટી થશે.
જો, એક તો આ ફિલ્મ છે કે મ્યુઝિકલ ડ્રામા? આટલાંબધાં ગીતો હોતાં હશે? નો ડાઉટ, ટાઇટલ સૉન્ગ અને શાને ગાયેલું ‘આજ ઉનસે મિલના હૈ..’થી નાઇન્ટીઝના જમાનાની મેલોડિયસ ટ્યુન સાંભળવા મળી છે. એક બાજુ હિમેશના અવાજ અને મીડિયોકર ગીતોનો ત્રાસ ને બીજી બાજુ બાપ-દીકરીની ઉંમરનાં હીરો-હિરોઇનનો ચ્યુઇંગ-ગમ છાપ રોમૅન્સ. એના પર કાતર ચલાવીને સ્ટોરીમાં થોડાં લેયર ઉમેર્યા હોત તો આ ફિલ્મ સાવ પોટલી બાબા કીનું મૂવી વર્ઝન ન બની રહેત. આમ તો આવી ઓવર સિમ્પ્લિસ્ટિક ફિલ્મમાં લૉજિક શોધવાનું ન હોય, પણ તોય સલમાનનો આખો પરિવાર પસાર થઈ જાય એટલાં મોટાં છીંડાં થોડાં સહન થાય? કેટલાય પ્રશ્નો છેક સુધી વણઊકલ્યા રહી જાય છે. અને કુંભલગઢથી ગોંડલ સુધીના ભવ્ય પૅલેસોનું દર્શન કરાવ્યું તો સ્પેશ્યલ ઇફેક્ટમાંય થોડો ખર્ચો કરવો તોને?
તો તને આખી ફિલ્મમાં સલમાનનો ચાર્મ ન દેખાયો? રોજ ચાર વાર સંતૂરથી નહાતો હોય એમ તેની ઉંમર જ દેખાતી નથી. તેની ઠસ્સાદાર પર્સનાલિટી જોઈને લાગે કે રાજા તો કંઈક આવો જ હોવો જોઈએ. લવ હોય કે ઍક્શન, ઇમોશન હોય કે કૉમેડી, બધા જ સીનમાં અહીં તે પૂરેપૂરો ખીલ્યો છે. ઈવન જો સલમાન ન હોત તો આ ફિલ્મ પણ શાનદારની જેમ ઊંધે માથે પટકાઈ હોત. તેના કરિશ્માની સામે સોનમ કપૂર પણ તેની કાઠી જેવી તદ્દન ફ્લૅટ લાગે છે.
કબૂલ; પણ સ્વરા ભાસ્કર, નીલ નીતિન મુકેશ, સંજય મિશ્રા, દીપક ડોબ્રિયાલ, મનોજ જોશી, સુહાસિની મુળે, બ્રિજેન્દ્ર કાલા, મેહુલ કજારિયાનો વેડફાટ થયો છે એ તને ન દેખાયું? ઈવન અનુપમ ખેરને પણ પહેલી ફિલ્મનો ડ્રેસ પહેરાવીને તેમનો ટિપિકલ સપોર્ટિંગ રોલ જ અપાયો છે. એક પણ શ્વાસ ચડ્યા વિના અસ્થમાનો અટૅક આવે એવું આ ફિલ્મમાં પહેલી વાર જોયું. અને ખબર નહીં કેમ, પણ મમરાની ગૂણ જેવો અરમાન કોહલી તો અચાનક નાગ થઈને બદલો લેવા આવશે એવું જ લાગ્યા કરે છે. અરે, પણ તું આમ પાછો થિયેટરની અંદર ક્યાં ચાલ્યો?
જો, અત્યારની પાર્ટી સૉન્ગ અને દારૂની બાટલીઓવાળી ફિલ્મોની વચ્ચે આ એક કમ્પ્લીટ ફૅમિલી એન્ટરટેઇનિંગ મૂવી છે. ભલે સ્લો રહી, પણ અફલાતૂન સિનેમૅટોગ્રાફી અને ઇન્ડિયન વૅલ્યુઝથી ભરચક છે. એટલે આખી ફૅમિલી સાથે આ ફિલ્મ થિયેટરમાં જોવી એ દિવાળી સેલિબ્રેશનનો જ એક ભાગ છે. એટલે હું તો મારી આખી ફૅમિલીની ટિકિટો લઈ રહ્યો છું.
તો એક કામ કર, મારી ટિકિટોય ગણી લેજે. હું ત્યાં સુધીમાં નાસ્તાનો મેળ કરતો આવું. પૂરા ત્રણ કલાકની ફિલ્મ છે અને ફિલ્મના ગીતમાં જ કહે છેને કે કુછ ચકલી-ચેવડા લેતેં ચલેં, કુછ ખટ્ટા-મીઠા લેતેં ચલેં...
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.